Mellotron

Mellotron er et elektrisk tangentinstrument. Instrumentet er en avart av Chamberlin som ble funnet opp av Harry Chamberlin i 1946, og er en tidlig forløper til sampleren. Instrumentet er til dels teknisk vanskelig å spille på, og noen av modellene har sine begrensninger. De mest kjente lydene er kor, fiolin (denne lyden ble tatt direkte fra Chamberlinen), fløyte og cello, men i prinsippet kunne alle lyder fremstilles. BBC benyttet seg blant annet av en Mellotron FX-maskin i 1960-årene som inneholdt lydeffekter som tog, fly, dyrelyder, osv. 

 Virkemåte 
Til forskjell fra en digital sampler som lager lydene digitalt, spiller Mellotronen av analoge samples. Under hver tangent er det det et magnetisk bånd (tape) som drives av en elektrisk motor via en valse, og når en tangent blir trykket ned, blir båndet trykket mot et avspillingshode (lydhode). Hvert bånd har en varighet på åtte sekunder, og det er dermed ikke mulig å lage toner av lengre varighet enn det. Når tangenten så blir sluppet opp blir båndet dratt tilbake i en kassett av en fjær som er montert i den andre enden.

 Artister 

Instrumentet hadde sin første storhetsperiode i 1960-årene, og ble brukt av blant annet The Beatles (fløyteintroen på «Strawberry Fields Forever») og The Moody Blues (strykeren på «Nights in White Satin»). Instrumentet ble en viktig del av progrock-sjangeren i 1970-årene, sammen med Hammondorgelet og minimoogen.

I Norge var det blant andre Popol Vuh/Popol Ace og trønderbandene Four Jets og Red Fox som brukte Mellotron i 1970-årene. Red Fox-keyboardist Leif Roar Øyås brukte mye Mellotron «live» på scenen og spilte blant annet en disco-versjon av Beethovens 5. symfoni – som var den ultimate bruk av Mellotron M400. Utover andre halvdel av 1970-årene og i 1980-årene ble Mellotronen byttet ut med rimeligere synthesizere som Solina String Ensemble og Roland VP-330, og skled ut av populærmusikken, men fikk en gjenfødelse i 1990-årene da band som Oasis (eksempelvis celloen på låta «Wonderwall») og særlig en rekke skandinaviske prog rock-band igjen begynte å bruke den. Band som Landberk, Änglagård, Anekdoten og White Willow er særlig sentrale her. Mens man sent i 1980-årene fikk kastet disse etter seg, førte den nye bølgen av band som atter tok Mellotronen i bruk til at prisen gikk rett til værs.

 Modeller 
 Mark I (1963) – dobbelmanual. Denne er skummelt lik Chamberlin Music Master 600, som Streetly Electronics stjal ideen fra.
 Mk II (1964) – dobbelmanual. Brukt av blant annet The Beatles, King Crimson og Genesis.
 FX console (1965) – dobbelmanual. Brukt blant annet i BBC. Roger Arnhoff kjøpte en slik modell i 1960-årene, og er eneste av sitt slag i Norge.
 M300 (1968) – meget sjelden modell. Den har bare en manual og ikke noe pitchhjul.
 M400 (1970) – den vanligste modellen. Ca  enheter ble lagd. Det norske bandet Wobbler bruker to slike. M400 har tre lyder per ramme.
 Mark V (1975) – to M400-er i en.
 Novatron Mark V (1977) – mellotron Mark V under et annet navn.
 Novatron 400 (1978) – M400 under et annet navn.
 T550 (1981) – dette er en flight-case version of Novatron 400. Det ble produsert anslagwvis tre eksemplarer av denne modellen.
 4 Track (1981) – det ble produsert omtrent fem av denne.
 Mark VI (1998) – den første mellotron i produksjon siden det Engelske selskapet Streetly Electronics gikk konkurs i 1980-årene. Det er en oppgradert M400. Den nye fabrikken er i Stockholm.
 Mark VII – dette er en oppgradert Mark V. Også produsert i Stockholm av Markus Resch.
 M4000 (2007) – dette er en ny modell produsert av sønnen til en av Bradley-brødrene i Streetly Electronics, og er i slekt med MkII, med cycling-mekanisme.

 Slektskap 
 Birotron – her gikk båndene i en uendelig loop. Bare en håndfull ble laget.
 Chamberlin – dette er den første sampleren, oppfunnet i USA i 1940-årene.
 Orchestron – denne maskinen gikk ikke på bånd, men optiske disker. Kraftwerk brukte en slik.
 Optigan – dette er billigutvgaven av Orchestronen, også denne fikk lyd ved optiske disker.

 Eksterne lenker 

  Mellotronens utvikling

Kategori:Tangentinstrumenter
Kategori:Elektrofoner